Medlemmer av Lavangen Menighetsråd/Fellesråd

#### INNKALLING TIL MENIGHETS/FELLESRÅDSMØTE

Det innkalles til møte i Menighets/Fellesrådet mandag 19. februar kl 18.00 på kommunehuset.

**Saker til behandling:**

**FR Sak 1/24 Godkjenning av innkalling og saksliste**

**FR Sak 2/24 Godkjenning av protokoll fra menighets/fellesrådsmøte 7.12.23**

**FR Sak 3/24 Referater**

**FR Sak 4/24 Budsjett 2024 - revidering**

**MR Sak 5/24 Redaksjonskomite Menighetsbladet OverEie**

**MR Sak 6/24 Prostebesøk**

**MR Sak 7/24 Årsmelding 2022 – Lavangen menighetsråd, årsmøte**

**MR Sak 8/24 Fasteaksjonen mandag 18.mars 2024**

**MR Sak 9/24 Offerliste, utsatt fra forrige møte**

**MR Sak 10/24 Gudstjenesteliste 2024 med offermottakere**

**MR Sak 11/24 Misjonsavtale, utsatt fra forrige møte**

**MR Sak 12/24 Valg av utvalg**

**MR Sak 13/24 Planer for 2024**

Innkallingen sendes også varamedlemmene som møter etter særskilt innkalling og til Prosten**.**

Melding om fravær gis snarest til kirkevergen på mail: post.lavangen@kirken.no eller

tlf. 922 39 786

Vel møtt!

Svein Fagerli Tonje Østvik

leder kirkeverge

**Sak 1/24 Godkjenning av innkalling og saksliste**

**Forslag til vedtak:**

Innkallling og saksliste godkjennes.

**Sak 2/24 Godkjenning av protokoll fra menighets/fellesrådsmøte 7.12.23**

**Forslag til vedtak:**

Protokollen fra menighets/fellesrådsmøte 7.12.23godkjennes.

**Sak 3/24 Referater**

Følgende referater fremlegges:

1. AU hadde møte 30.1.24. Tilstede Svein Fagerli, Kristina Eira og Tonje Østvik. Sakene til dagens menighets/fellesrådsmøte ble gjennomgått og det ble laget forslag til vedtak på sak …..
2. KA – Inviterer kirkeverger og ledere i fellesråd/menighetsråd til arbeidsgiverkonferanse

For første gang siden 2019 inviterer vi i Hovedorganisasjonen KA til fysiske arbeidsgiverkonferanser. Det blir avholdt én konferanse i hvert bispedømme. I Nord Hålogaland blir det 24.april i Alta.

* **Hovedtariffoppgjør 2024:** Hva skjer, når skjer det – og hva er det viktig for virksomhetene at vi prioriterer i år? Tariffnotat blir sendt ut i forkant av konferansene.
* **Folkekirke mot 2030:** Den norske kirkes rammevilkår har vært preget av stabilitet over tid, selv etter avviklingen av statskirkeordningen. Kirken er i ferd med å finne sin plass som en fristilt og samtidig grunnlovsfestet folkekirke. I prosessen ser vi nye utfordringer og muligheter både når det gjelder rammebetingelser, samhandling med lokale og sentrale myndigheter, samt samarbeid med landskapet av organisasjoner omkring kirken og andre kirkesamfunn. I denne økten drøfter vi sammen mulighetene og utfordringene som ligger foran oss.
* **Regionale kontaktmøter for fellesrådsledere:** Siste del av konferansen er forbeholdt rådsledere. Det blir valg av valgkomité som skal forberede valg av delegater til KAs landsråd, regional samling for Nettverk for fellesrådsledere og valg av regionalt AU i nettverket. KA informerer om rådsledernes arbeidsgiverrolle ovenfor kirkevergen.
1. KA – Statsbudsjettet 2025: Her er Kas ønskeliste

Hovedorganisasjonen KA sendte nylig sine [innspill til regjeringens budsjettarbeid](https://kainfo.mailmojo.no/e/m/c/418548/eddb75f9/IDKpFDMTWIgFKBNTPsWIH6mY5iL0G8l/). Hovedpunktene er stabil finansering av Den norske kirke, gjenåpning av rentekompensasjonsordningen, økt satsing på nasjonalt fagmiljø for kirkebygg og gravplass, minst 300 millioner til bevaring av kirkebygg, og forutsigbare rammer for organisasjonslivet.

[www.ka.no/sak/article/1758033](http://www.ka.no/sak/article/1758033)

**Forslag til vedtak:** De fremlagte referatene tas til orientering

**FR Sak 4/24 Budsjett 2024 – revidering**

Tidligere behandlet som FR Sak 56/23 Budsjett 2024 hvor følgende vedtak ble fattet

1. Lavangen Menighetsråd godkjenner det vedlagte budsjettforslaget for 2024 med de endringene som fremkom på møtet.
2. Budsjettforslaget viser behov for tilskudd fra Lavangen kommune på kr 1 046 000,-

Til kommunestyret var det forslått å kutte tilskuddet til kirka med kr 200 000,- Før møtet ble det jobbet mot politikerne, og avisen Troms Folkeblad laget en sak om konsekvensene dersom kirka fikk kutt på kr 200 000,-

Det endelige budsjettet ble heldigvis mye bedre enn innstillingen til kommunestyret. Det endelige vedtaket ble kutt på kr 50 000,- og et tilskudd fra kommunen på kr 958 900,-

Det er likevel kr 87 100,- lavere enn det vedtatte budsjettet, og budsjettet må revideres for å komme i balanse.

Vedlagt følger forslag til revidert budsjettforslag.

Den reviderte kolonnen er farget med grønn, og de endrede tallene er farget med rødt.

* Redusert strømkostnadene, går tilbake til å senke strømmen til 5 grader og kun varme opp til gudstjenester og begravelser. Menighetsrådsmøter og konfirmantundervisning avholdes andre steder, kjølenkoret kan ikke lengre øve i kirka

Opprinnelig kr 100 000,- Nå kr 60 900,- Reduksjon kr 39 100,-

* Redusert vedlikeholdspostene

Kirka Opprinnelig kr 20 000,- Nå kr 9 000,- Reduksjon kr 11 000,-

Kirkegården kr 30 000,- Nå kr 9000,- Reduksjon kr 21 000,-

* Budsjettert med 12 begravelser, gj.snitt 15 de siste 5 årene. (I 2023 var det 12.)

Opprinnelig kr 96 000,- Nå kr 80 000,- Reduksjon kr 16 000,-

Totalt gir dette et budsjettforslag med kr 87 100,- lavere inntekter.

**Forslag til vedtak:**

Lavangen menighets/fellesråd godkjenner det reviderte budsjettforslaget.

**MR Sak 5/24 Redaksjonskomite Menighetsbladet OverEie**

Menighetsbladet OverEie har vært felles med Salangen menighet siden 2020.

Redaksjonen har bestått av Rigmor Thomassen, Alex Norbakken, Trond Oscar Losvik og Tonje Østvik fra Lavangen. I tillegg til Andreas Bay, Inger Kristin Hognestad, og Grete Glemmestad fra Salangen. Tor Magnus Østvik design og layout.

Nå har både Alex og Rigmor valgt å trekke seg fra redaksjonen. Begge har lang fartstid i redaksjonen og var med hele tiden mens Lavangen hadde eget menighetsblad fra 2010 – 2020. Alex har vært med i redaksjonen siden 2008, og altså vært med på både felles blad, eget blad og nå igjen felles blad.

Det er behov for 2 nye redaksjonskomite medlemmer fra Lavangen.

Bladet kommer ut med 4 utgaver i året, og det er 4 redaksjonskomite møter i løpet av et år. Påskenummer, sommernummer, høstnummer og julenummer.

Er det noen fra menighetrsådet som kan tenke seg å være med i redaksjonen til menighetsbladet?

Denne saken er ikke behandlet i arbeidsutvalget, og saken legges åpen frem for rådet.

**MR Sak 6/24 Prostebesøk**

Prost Sigurd Skollevoll kommer på prostebesøk til menigheten, og vil være med på menighetsrådsmøte.

Prosten leder prestetjenesten i prostiet og bistår biskopen i dennes embetsutøvelse. Prosten ivaretar arbeidsgivers styringsrett overfor prestene i prostiet og har biskopen som sin overordnede. Prosten foretar prostebesøk i prostiets menigheter, jf tjenesteordning for proster

Forrige gang vi hadde prostebesøk var i juni 2022. Tema den gangen var gudstjenester i jula, prestesituasjonen i Lavangen, prostens tur til Egypt og situasjonen i Lavangen statistisk sett.

Under dette besøket vil Prosten legge frem tall fra statistikken og også si noe om prestesituasjonen i Lavangen.

**MR Sak 7/24 Årsmelding 2023 – Lavangen menighetsråd**

Menighetsrådet skal hvert år innen 20.mars utarbeide årsmelding som skal legges frem for menigheten på årsmøtet. Vedlagt følger foreløpig årsmelding for 2023.

Oppfordrer medlemmene til å lese gjennom den på forhånd og komme med evt innspill under møtet. Se spesielt punkt 10 Veien videre

Frist for å legge frem revisjonsberetning til regnskapet er 30.april og årsmøtet bør holdes etter det. Arbeidsutvalget foreslår å avholde årsmøte søndag 28.april etter gudstjenesten

kl 11.00. Er det andre saker å legge frem for årsmøtet?

Vedlagt følger også årsstatistikken for 2023 til orientering.

**Forslag til vedtak:**

1. Lavangen menighetsrådet godkjenner menighetens årsmelding for 2023.
2. Lavangen menighet avholder menighetens årsmøte etter gudstjenesten søndag 28.april kl 11.00

**MR Sak 8/24 Fasteaksjonen mandag 18.mars 2024**

Kirkens nødhjelps fasteaksjon «Håp i en dråpe vann» arrangeres 17.-19. mars 2024.

I Lavangen blir det innsamlingsaksjon med bøssebærere mandag 18.mars



Nesten 800 millioner mennesker lever uten tilgang til rent vann i verden i dag pga. jordskjelv, tørke, flom, krig eller konflikt. Kirkens Nødhjelp jobber med akutt bistand i katastrofer og med langsiktige prosjekter for å redusere nød og fattigdom i verden. De jobber for fred og rettferdighet, og for å redde liv.

I fasteaksjonen samler vi inn penger til dette livsviktige arbeidet, med særlig fokus på tilgang til rent vann og de enorme ringvirkningene dette har for et menneske.

Konfirmantene skal gjennomføre bøsseinnsamling, og trenger hjelp fra flere for å rekke over hele kommunen. Hvem kan være med fra menighetsrådet? Hvordan kan vi rekruttere flere bøssebærere?

Undersøk om vi kan låne frivillighetssentralen til bøsseutdeling og servere vafler og kaffe. Da kan vi invitere til fasteaksjonskafe samtidig som fasteaksjonen pågår.

**Saken legges åpen frem for rådet**

**MR Sak 9/24 Offerliste, utsatt fra forrige møte**

Ofring var tidligerer lovregulert i kirkeloven §9. I 2021 ble kirkeloven erstattet med trossamfunnsloven. I forbindelse med lovendringene har kirkemøtet fastsatt kirkeordning for Den norske kirke, og det er i kirkeordningen § 12 vi finner ofring.

§ 12. Menighetsrådets oppgaver
      Menighetsrådet avgjør om det skal tas opp offer eller foretas innsamling i kirken og forvalter de midler som blir samlet inn, bevilget eller gitt som gave til kristelig virksomhet i soknet, med mindre annet er fastsatt. …

Kristelig pressekontor sender årlig ut felles offersøknader fra en rekke organisasjoner og institusjoner. Se alle her: <https://kirkekollekt.no/main>.

Vi har ikke mulighet for å gi til alle gode formål som søker om offer, men ved å bytte ut noen med jevne mellomrom får vi muligheten til å gi til flere.

**Offerlisten for 2023**

Kirkens Nødhjelp – 26.3 (fasteaksjonen) 24.12

Laget NKSS – 3.9

Normisjon – 9.4

Troms Søndagsskolekrets – 15.10

Viken Senter – 25.6

Tro & Medier – 23.7

Fjellheim bibelskole – 29.1

Wycliffe – 29.5

Misjonsprosjekt 5 ganger i året – 15.1, 19.2, 7.5, 4.6, 20.8, 25.12

Eget menighetsarbeid ca annenhver gang – 5.2, 5.3, 23.4, 10.6, 9.7, 6.8, 10.9, 24.9, 29.10, 5.11, 19.11, 3.12

Totalt kom det inn

kr 1 114,- + 6 343,- i offer til egen

kr 5 986,- + 13 918,- i offer til andre (inkl kr 2954 fasteaksjon bøsser)

Litt informasjon om du ulike offermottakerne:

**Kirkens Nødhjelp** er norske menigheters forlengede arm for internasjonal diakoni – dere er våre oppdragsgivere. Sammen redder vi liv og krever rettferdighet. Hvert eneste takkoffer til Kirkens Nødhjelp - på julaften, i fastetiden og ellers gjør dette arbeidet mulig. 2022 ble sterkt preget av krigen i Ukraina og de vidtrekkende konsekvensene for matvarepriser i fattige land. Vi har stått i en rekke kriser samtidig og vært tilstede i mer enn 30 land. Vi har støttet mennesker rammet av krig, fattigdom og naturkatastrofer.

**Laget** (Norges Kristelige Student- og skoleungdomslag) er en kristen elev- og studentorganisasjon som samles på skoler og studiesteder over hele Norge. Vi heier på elevfrivilligheten, og brenner for at unge kristne skal få utøve sin tro i hverdagen, at elever og studenter skal få bli kjent med Jesus, og finne meningsfulle fellesskap med andre troende.

**Normisjon** Helt siden 1867 har Normisjon arbeidet for å nå mennesker med evangeliet gjennom ord og handling. Vår visjon er: Jesus Kristus til nye generasjoner og folkeslag. Vi ønsker at flere skal bli kjent med Jesus og ønsker at våre fellesskap, både nasjonalt og internasjonalt, skal være preget av å nå nye med evangeliet. Normisjon er spesielt opptatt av unådde folkeslag, og vi jobber målrettet blant marginaliserte grupper og med barn. Normisjon har arbeid i Asia, Vest-Afrika, Midt-Østen og Sør-Amerika og har forskjellige menighetsbyggende og diakonale prosjekter.

På **søndagsskolen** får barna med seg gode verdier, de får oppleve et trygt fellesskap og de får legge grunnlaget for en tro som holder – gjennom undring over bibelfortellingene og gjennom å lære Jesus å kjenne. Det er også mye gøy aktivitet i de mange barnegruppene!

**Viken Senter**, lokalisert i Bardu, er en ideell, diakonal stiftelse som arbeider for å styrke menneskets muligheter til å mestre livets utfordringer. I vårt forebyggende arbeid møter vi mennesker i sårbare livssituasjoner. For noen gjør samtaler med en erfaren fagperson livet mer håndterlig. Andre får god hjelp inn i familien gjennom parveiledning, samlivskurs eller familiesamling. Det forebyggende arbeidet mottar ingen offentlig støtte. Gaver fra enkeltpersoner og menigheter gir oss bedre mulighet til å møte de ulike behovene. Viken senter vil også være en aktiv bidragsyter inn i kirker og organisasjoner gjennom tilbud om veiledning, foredrag og kursvirksomhet.

**Tro & Medier** er en tverrkirkelig organisasjon som arbeider for kristen tro og gode verdier i mediehverdagen. I en hverdag full av skjermer ønsker Tro & Medier å (1) lede søkende mennesker på nett til tro og inn i et kristent fellesskap, (2) utruste barn og unge til god mediebruk og (3) prege de allmenne mediene med godhet, sannhet og tro. Slik vil vi gjøre Jesus synlig i menneskers mediehverdag

**Fjellheim bibelskole** i Tromsø, eies av NLM (Norsk Luthersk Misjonssamband) Vårt ønske er å ha fokus på Guds Ord gjennom solid og variert bibelundervisning, og i tillegg vektlegge samhold og tilhørighet. Omgitt av Guds skaperverk i Nord-Norge, håper vi også at skolen skal bære preg av en nord-norsk kontekst. Fjellheim har omtrent 30 reisedøgn, og på reisene får elevene prøve seg på oppgaver i menighetssammenhenger. Oppgavene varierer, det kan være deltakelse på gudstjenester, kristne møter, ungdomsarrangement, leirer, søndagsskole og lignende. De har vært flere ganger på besøk hos oss i Lavangen.

**Wycliffe** Behovet for bibeloversettelse er stort! 1,5 milliarder mennesker kan fortsatt ikke lese Bibelen på sitt eget morsmål. De fleste er minoriteter og har heller ikke skriftspråk. Wycliffe jobber for at alle mennesker både skal ha tilgang til og kunne lese Bibelen på et språk de forstår. Derfor jobber Wycliffe med oversettelse, skriftspråkutvikling og lese- og skriveopplæring. Utsendinger fra Wycliffe Norge er engasjert i språkutvikling og bibeloversettelse i Asia, Latin-Amerika, Oseania og Afrika. Vi samarbeider med menigheter og organisasjoner om utsendelse av personell. Menighetens offergave til Wycliffe bidrar til at Bibelen blir tilgjengelig for alle folk og språk.

Etter AU møte kom det inn en ny offersøknad fra «Bibelen til alle aksjonen» (BTA).

«Bibelen til alle aksjonen» (BTA) har siden 2014 besøkt rundt 57.000 hjem i Finnmark og Troms. Ca. 26.000 hjem har tatt i mot den gratis bibel-gaven. Nå står vi midt i Målselv og Bardu, som har relativt få aktive kirkegjengere og vi trenger hjelp til å finansiere utdelingen.

Vi skriver dette for å spørre om deres menighet kan ta opp et kirkeoffer/en kollekt på gudstjenesten til bibelaksjonen i Målselv og Bardu.

All innsats i BTA er dugnadsbasert. Ingen av våre samarbeidspartnere får tilsendt faktura fra Bibelen til alle aksjonen. Så langt har Gud «sørget for sitt Ord». Kollekter fra økumeniske samlinger i Domkirken i Tromsø, støtte fra Bispedømmerådet i fjor og gaver fra frimenigheter og enkeltpersoner har holdt oss gående de siste fem årene. Men nå trenger vi et løft her i Indre Troms hvor Hans Nielsen Hauge en gang satte sine spor og hvor så mange ulike misjonsforeninger, Misjonssambandet og frikirkelige fra Misjonsforbundet hadde et så bredt og omfattende arbeid i generasjonene før oss. Nå må Ordet såes på nytt hvis vi skal forvente innhøstning og vekst.

**Forslag til vedtak:**

**Lavangen Menighets offerliste for 2024**

Kirkens Nødhjelp

Laget NKSS

Normisjon

Troms Søndagsskolekrets

Viken Senter

Tro & Medier

Fjellheim bibelskole

Wycliffe

Misjonsprosjekt 5 ganger i året

Eget menighetsarbeid ca annenhver gang

**MR Sak 10/24 Gudstjenesteliste 2024 med offermottakere**

Vedlagt følger foreløpig gudstjenesteliste for hele 2024 med offermottakere. Alle

gudstjenestene er lagt til Lavangen kirke.

Før korona var det også gudstjenester andre steder i kommunen, og ikke kun i kirka. Er dette

ønskelig å gå tilbake til i 2024? F.eks en friluftsgudstjeneste i august og en grendehus

gudstjeneste på våren. Da må det bli istedenfor i kirka, ikke i tilleg til de oppsatte

gudstjenestene.

I 2019 var det flere gudstjenester på Lavangsheimen, og på palmesøndag var det i

grendehuset i Spansdalen.

**Saken legges åpen frem for menighetsrådet**

**MR Sak 11/24 Misjonsavtale, utsatt fra forrige møte**

Tidligere behandlet som MR Sak 7/20 og 19/20 hvor følgende vedtak ble fattet

Lavangen menighet inngår misjonsavtale med Stefanusalliansen. Avtaleperiode ut

denne menighetsrådsperioden. Det tas opp offer til misjonsprosjektet 5 ganger i året.

Stefanusalliansen er en misjons- og menneskerettighetsorganisasjon med særlig fokus på trosfrihet som en grunnleggende menneskerettighet. Under mottoet "Sammen for de forfulgte" arbeider Stefanusalliansen for å formidle støtte, omsorg og praktisk hjelp til mennesker og kirker verden over som forfølges eller undertrykkes på grunn av sin kristne tro.

Stefanusalliansen driver misjonsarbeid i områder der trosutøvelse motarbeides - politisk, religiøst og sosialt, og der kristne må leve i skjul. Vi gjør det gjennom lokale partnere, uten egne utsendinger. Vi ser det som vår forpliktelse å bringe evangeliet til dem som motarbeides, marginaliseres eller forfølges i sin søken etter Jesus Kristus.

For mer informasjon, se her[**https://www.stefanus.no/for-menigheten/menighetsprosjekt/**](https://www.stefanus.no/for-menigheten/menighetsprosjekt/)

Vi har misjonsavtale med Stefanusalliansen i Egypt og prosjekt Mama Maggie og stefanusbarna. I Kairos «søppelby» lever tusenvis av fattige. De bor der – og de skaffer seg et lite utkomme ved å resirkulere de rikes søppel. Vår partner Mama Maggie hjelper barna til et liv i verdighet. Avtalen ligger vedlagt.

Denne misjonsavtalen utløper 31.12.23 og vi har fått henvendelse fra Stefanusalliansen ved kommunikasjonsrådgiver Christine Gripsgård Lunga som takker for samarbeidet så langt og håper vi vil vurdere å forlenge avtalen. (Mail 24.10.23 fra cgl@stefanus.no)

Avtalen ble inngått i 2020 med varighet ut kirkevalgperioden 2023. I løpet av denne perioden har vi samlet inn følgende til stefanusalliansen:

3 ofringer i 2020 kr 2 436,25

5 ofringer i 2021 kr 5 122,-

7 ofringer i 2022 kr 4 875,75

6 ofringer i 2023 kr 5 741,05

Vi har ikke gjort noe mer ut av misjonsavtalen, enn at vi har tatt opp jevnlige offer til misjonsavtalen.

**Forslag til vedtak:**

Lavangen menighetsråd forlenger misjonsavtalen ut valgperioden.

**MR Sak 12/24 Valg av utvalg**

Tidligere behandlet som MR Sak 50/23 hvor følgende ble diskutert og vedtatt

Utvalgene har ikke fungert siste perioden, og det må vurderes hvilke utvalg vi trenger/har behov for. Det er ingen vits å videreføre sovende utvalg. Det nye menighetsrådet må også finne ut hva de vil jobbe med.

Forslag om å ta bort kirkegårdsutvalget og la alt som hører kirkegården til være menighetsrådets oppgaver. Evt heller nedsette en dugnadskomite som arbeider for kirkegården. Kanskje ikke bruk for gudstjenesteutvalg heller? Det er ingen store saker akkurat nå, og heller nedsette utvalget når det dukker opp behov. Kanskje endre navn på trosopplæringsutvalget til barn og ungdomsutvalg, slik at alle skjønner hva det er.

Hvordan engasjere frivillige til å være med i utvalgsarbeid? Først skrive om det i Menighetsbladet, og deretter spørre direkte. Det nye menighetsrådet vil gjerne ha med flere folk i menighetsarbeidet.

Menighetsrådet trenger mer tid for å behandle denne saken. Neste menighetsblad kommer ut i månedsskifte november/desember. Nye utvalg velges på et senere møte.

**Vedtak:**

Saken tas til orientering. Nye utvalg velges på et senere møte.

I menighetsbladets julenummer stod det følgende

**Frivillig arbeid i kirka vår**

Det nye menighetsrådet har hatt sitt første møte. En viktig sak for rådet fremover er valg av utvalg. Menighetsrådet kan ikke gjøre alt arbeid alene, og er avhengig av hjelp fra frivillige for å gjøre en god jobb. Kanskje det er noe DU har lyst til å være med på? Tidligere har det vært diakoniutvalg, gudstjenesteutvalg, kirkegårdsutvalg og trosopplæringsutvalg. Nå er det opp til det nye rådet å bestemme hvilke utvalg som skal velges/ evt videreføres. Hvilke utvalg som velges, avhenger av hva rådet og de frivillige ønsker å gjøre. Hvis dette høres spennende ut, ta kontakt med leder Svein eller en av de andre medlemmene i menighetsrådet.

Det er kommet to henvendelser siden sist. En som vil være med i diakoniutvalget og en som

vil være med i kirkegårdsutvalget. Foreslår derfor å oppnevne disse to utvalgene, og la de

øvrige utvalgene ligge på is. Arbeidsutvalgets medlemmer vil bidra i hvert sitt utvalg.

Diakoniutvalgets medlemmer forrige periode

Nina Overgård, vikarprest Trond Oscar Losvik, Lill Kristin Nilsen (menighetsrådets representant) og Camilla Skolglund.

Mandat: Lage en diakoniplan for Lavangen menighet

Kirkegårdsutvalgs medlemmer forrige periode

Alex Norbakken (menighetsrådets representant), Eva Christensen, Ard-Erik Hermansen, Svein Fagerli og kirkeverge Tonje Østvik

Mandat: Fortsette arbeidet med å lage en plan for Lavangen kirkegård i fremtiden.

Er det flere fra menighetsrådet som vil være med i utvalgsarbeid? Finnes det andre vi kan spørre om å være med?

Felles for utvalgene

Funksjonstid for utvalgsmedlemmene er 2 år.

Konstituering: Utvalgene konstituerer seg selv. Det velges leder og evt. sekretær.

Rapportering: Utvalgene avgir skriftlig rapport til menighetsrådet ved årets slutt.

Forhold til råd og ansatte: Menighetsrådet (MR) bør være representert i de ulike utvalgene.

Medlemmer: Menighetsrådet oppnevner utvalgene. Utvalgene kan komme med forslag til å supplere seg selv.

**Forslag til vedtak:**

For årene 2024-2025 nedsettes følgende utvalg:

Diakoniutvalg: Rigmor Thomassen, Kristina Eira (menighetsrådets representant)

Kirkegårdsutvalg: Stig Wimme, Svein Fagerli (menighetsrådets representant)

Det bør være noen flere med i utvalgene.

Felles for utvalgene

Funksjonstid for utvalgsmedlemmene er 2 år.

Konstituering: Utvalgene konstituerer seg selv. Det velges leder og evt. sekretær.

Rapportering: Utvalgene avgir skriftlig rapport til menighetsrådet ved årets slutt.

Forhold til råd og ansatte: Menighetsrådet (MR) bør være representert i de ulike utvalgene.

Medlemmer: Menighetsrådet oppnevner utvalgene. Utvalgene kan komme med forslag til å supplere seg selv.

**MR Sak 13/24 Planer for 2024**

Hvordan vil vi ha det i rådet og i menigheten?

Hvem kan/vil gjøre hva?